2020. gada 11. decembrī Rīkojums Nr. 757

Rīgā (prot. Nr. 82 49. §)

**Par finanšu līdzekļu piešķiršanu no valsts budžeta programmas**

**"Līdzekļi neparedzētiem gadījumiem"**

1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Veselības ministrijai finansējumu 8 644 189 *euro* apmērā, tai skaitā:

1.1.  5 448 152 *euro*, lai Nacionālais veselības dienests nodrošinātu samaksu par kompensējamiem medikamentiem, daļēji sedzot deficītu;

1.2.  2 549 481 *euro*, lai Nacionālais veselības dienests nodrošinātu laboratorisko izmeklējumu izdevumu deficīta segšanu;

1.3.  599 020 *euro*, lai Nacionālais veselības dienests nodrošinātu samaksu sabiedrībai ar ierobežotu atbildību "Daugavpils reģionālā slimnīca" par sekundārās veselības aprūpes pakalpojumu pieejamību Latgales reģionā (gastrointestinālās endoskopijas dienas stacionārā, neiroelektrofizioloģiskie funkcionālie izmeklējumi, invazīvā kardioloģija dienas stacionārā, staru terapija, uroloģija dienas stacionārā);

1.4.  23 253 *euro*, lai Veselības inspekcija nodrošinātu materiāli tehniskās bāzes (datortehnikas) atjaunošanu;

1.5.  11 118 *euro*, lai Veselības ministrija nodrošinātu izmaksas divām fiziskām personām, pamatojoties uz tiesas nolēmumiem;

1.6.  2 875 *euro*, lai Nacionālais veselības dienests nodrošinātu izmaksu fiziskai personai, pamatojoties uz tiesas nolēmumu;

1.7.  10 290 *euro*, lai Nacionālais veselības dienests nodrošinātu samaksu ierēdņiem un darbiniekiem par virsstundu darbu laikposmā no 2020. gada 9. novembra līdz 2020. gada 30. novembrim.

2. Veselības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam.

3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minētajām apropriācijas izmaiņām un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas izmaiņas.

Ministru prezidenta vietā –

Ministru prezidenta biedrs,

tieslietu ministrs J. Bordāns

Veselības ministre I. Viņķele